32004R2223
L 379/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2223/2004 НА СЪВЕТА
от 22 декември 2004 година
за изменение на Регламент (ЕО) № 1257/1999 относно помощта за развитие на селските райони чрез Фонда за ориентиране и гарантиране на земеделието (ФЕОГА)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Член 47, параграф 2, втора алинея, трето тире от Регламент (ЕО) № 1257/1999 на Съвета (2), изменен от Регламент (ЕО) 1783/2003 (3), предвижда, че финансовото участие на Европейската общност в мерките за защита на околната среда в селското стопанство може да достигне 85 % в зоните, обхванати от Цел 1 и 60 % в останалите зони.
(2)
В член 47а, параграф 3 от Регламент (ЕО) № 1257/1999, който съдържа специални финансови разпоредби за държавите-членки, присъединили се на 1 май 2004 г., се уточнява, че член 47 от гореспоменатия регламент не се прилага към финансирането на мерките, визирани в член 47а, параграф 1 от същия регламент, сред които са и мерките за защита на околната среда в селското стопанство. За тези мерки финансовото участие на Общността може да бъде 80 % за зоните по Цел 1 съгласно разпоредбите на член 47б, параграф 1 от същия регламент.
(3)
За да се избегне различно третиране на държавите-членки на Общността до 30 април 2004 г. и присъединилите се на 1 май 2004 г. по отношение на финансирането на мерките за опазване на околната среда в селското стопанство в зоните по Цел 1, следва от датата на присъединяване да се изравни процентът финансово участие за тези държави с процентът, който се прилага към останалите държави-членки съгласно член 47, параграф 2, втора алинея, трето тире от Регламент (ЕО) № 1257/1999.
(4)
Член 47, параграф 2, втора алинея, първо и второ тире от Регламент (ЕО) № 1257/1999 определят процента на финансово участие на Общността в зоните, които не попадат в сферата на Цел 1 и Цел 2. Съгласно член 47а, параграф 3 от Регламент (ЕО) № 1257/1999, изменен с Акта за присъединяване от 2003 г., тези разпоредби не се прилагат към държавите-членки, присъединили се на 1 май 2004 г., доколкото в тези държави има само зони от сферата на Цел 1 и Цел 2. Впоследствие се установи, че някои държави като Словакия например включват и зони извън двете цели, в които могат да бъдат приложени мерките за развитие на селските райони. При тези условия е необходимо разпоредбите от Регламент (ЕО) № 1257/1999, определящи процента на съфинансиране от Общността на мерките от програмите за развитие на селските райони, да се прилагат и към държавите-членки, присъединили се на 1 май 2004 г.
(5)
Регламент (ЕО) № 1257/1999 следва да бъде съответно изменен.
ПРИЕ НАСТОЯЩИЯ РЕГЛАМЕНТ:
Член 1
В член 47а, параграф 3 от Регламент (ЕО) № 1257/1999 буква б) се заменя със следния текст:
„б)
член 35, параграф 1, член 35, параграф 2, второ тире, член 36, параграф 2 и член 47, с изключение на параграф 2, втора алинея от настоящия регламент.“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 май 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2004 година.